钦定古今图书集成/明伦汇编/家范典/第004卷 > 《家规辑略序》前人
## 钦定古今图书集成/明伦汇编/家范典/第004卷 > 《家规辑略序》前人

“且国有国法，家有家法，人事之常也。治国无法，则不
能治其国；治家无法，则不能治其家。譬则为方圆者
不可无规矩；为平直者不可以无准绳。是故善治国
善治家者，必先立法以垂其后。”自今观之，江南第一
家义门郑氏，合千馀口而一家，历千馀岁而一日，以
其贤祖宗立法之严，贤子孙守法之谨而致然也。其
法一百六十有八则，端悉录而宝之。今姑择其切要
者九十有四则，因其类聚群分，定为一十四篇，名曰
《家规辑略》。敬奉严君，祈令子孙习读而世世守行之，
期底于郑氏之美。而又妄述数十馀则，以附其后。虽
不能如郑氏之《家规》妙合圣贤之心法，扶世道，正人
心，敦教化，厚风俗，上以光其先，下以裕其后，亦庶乎
治家垂训之一。《小补》云。